Сігэфумі Моры

Сігэфумі Моры (, нар. ) — японскі матэматык, лаўрэат прэміі Філдса за 1990 год. Вядомы работамі па алгебраічнай геаметрыі.

Член Японскай акадэміі навук (1998), замежны член Расійскай акадэміі навук (2016), Нацыянальнай акадэміі навук ЗША (2017).

 Біяграфія 
Моры нарадзіўся ў 1951 годзе ў Нагоі. Вучыўся ў Кіёцкім універсітэце, у 1973 годзе атрымаў ступень бакалаўра, у 1975 — магістра. Пасля гэтага ён стаў выкладчыкам гэтага ж універсітэта, і ў 1978 годзе пад кіраўніцтвам Масаёсі Нагаты абараніў дысертацыю на тэму «Кольцы эндамарфізмаў некаторых абелевых мнагастайнасцей». Пасля абароны дысертацыі ён працягваў працаваць асістэнтам у Кіёцкім універсітэце, а ў 1980 годзе стаў лектарам па матэматыцы ў Нагойскім універсітэце. У 1982 годзе ён стаў дацэнтам, а ў 1988 годзе — поўным прафесарам. З 1990 года Сігэфумі Моры — прафесар Кіёцкага ўніверсітэта.

Нягледзячы на афіцыйную выкладчыцкую пазіцыю ў Японіі, у 1977—1992 гадах Моры шмат часу правёў у ЗША: у 1977—1980 гадах ён працаваў запрошаным прафесарам у Гарвардскім універсітэце, у 1981—1982 гадах — у Інстытуце перспектыўных даследаванняў, у 1985—1987 гадах — у Калумбійскім універсітэце, у 1987—1989 і 1991—1992 гадах — ва Універсітэце Юты.

Найбольш вядомыя працы Моры адносяцца да класіфікацыі трохмерных алгебраічных мнагастайнасцей. Абагульненне вынікаў Моры на мнагастайнасці большай размернасці, часам званае праграмай Моры, з’яўляецца актыўнай вобласцю даследаванняў сучаснай алгебраічнай геаметрыі.

Сігэфумі Моры ў 2014 годзе абраны прэзідэнтам Міжнароднага матэматычнага саюза, стаўшы першым прадстаўніком матэматыкаў Азіі на гэтай пасадзе.

Катэгорыя:Матэматыкі Японіі
Катэгорыя:Матэматыкі XX стагоддзя
Катэгорыя:Матэматыкі XXI стагоддзя
Катэгорыя:Замежныя члены РАН